LV Eiropas Savienības Oficiālais Vēstnesis C 112/11

Grozījuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 112/06

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

Grozījumu pieteikums saskaņā ar 9. pantu

“WELSH LAMB”

EK Nr.: UK-PGI-0105-0081-17.04.2007

AĢIN ( X ) ACVN ( )

1. Produkta specifikācijas nodaļa, kurā izdarīti grozījumi:

—  Produkta nosaukums — Produkta apraksts —  Ģeogrāfiskais apgabals — Izcelsmes apliecinājums — Ražošanas metode — Saikne — Marķējums —  Valstu prasības —  Citur

2. Grozījuma(-u) veids:

— Grozījumi vienotajā dokumentā vai kopsavilkuma lapā —  Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu pieprasīto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts).

3. Grozījums(-i):

Hybu Cig Cymru – Meat Promotion Wales (HCC) ir organizācija, kas pārstāv nozari un ir atbildīga par Velsas sarkanās gaļas ražošanas attīstību, reklāmu un pārdošanas veicināšanu. 2004. gada jūlijā Velsas Asamblejas valdības uzdevumā HCC apņēmās gādāt par apzīmējumu “Welsh Lamb” AĢIN.

HCC ar nozares pārstāvjiem apsprieda “Welsh Lamb” AĢIN, lai noskaidrotu viedokļus par pašreizējā AĢIN atbilstību, vērtību, ierobežojumiem un turpmāko potenciālu. Tika lūgts izteikt viedokli par to, kā vislabāk palielināt Velsas gaļas vērtību un kā šajā saistībā vislabāk izmantot AĢIN. Tika nolemts, ka AĢIN ir jāatspoguļo pašreizējā situācija Velsas lauksaimniecībā un ka grozījumi uzlabotu AĢIN turpmāku pārraudzību un kontroli.

Ierosinātie grozījumi

4. Produkta apraksts:

Grozījums Pamatojums Svītrots vārds “selekcionēts”. Mazināt neskaidrības par vārda “selekcionēts” nozīmi. Iekļauta “Welsh lamb” piemērojamā liemeņu klasifikācija un uzbūve. Precīzāk definēt produktu “Welsh Lamb”, uzsverot standartus, kuriem tam jāatbilst. Iekļauts šāds teksts: “ “Welsh lamb” iegūst no Velsas aitu šķirnēm, galvenokārt no tādām kā Welsh Mountain, Welsh Mules, Welsh Halfbreds, Beulah, Welsh Hill Speckled Face, Lleyn Sheep, Llanwennog un Radnor. Lai ražotu augstākā labuma jēra gaļu, šīs šķirnes iespējams krustot ar Texel vai Suffolk šķirnes teķiem, vai ar jebkuru citu vaislas šķirni.” Paplašināt pašreizējo definīciju, jo, reaģējot uz tirgus tendencēm, ražošana pielāgota tā, lai “Welsh lamb” varētu iegūt gan no tradicionālām, gan no citām atzītām šķirnēm. Iekļauts šāds teksts: “augstākā labuma jēra gaļas ražošanai, proti, no jēriem, kas nav devuši pēcnācējus”. Nodrošināt, ka AĢIN piešķir tikai tādu jēru gaļai, kas nav devuši pēcnācējus. Iekļauts šāds teksts: “Lai nodrošinātu “Welsh lamb” AĢIN aizsardzību un integritāti, jērus kauj un pārstrādā lopkautuvēs/pārstrādes uzņēmumos, kuri ir apstiprināti saskaņā ar HCC pārbaudes programmu.” Nodrošināt preču zīmes “Welsh lamb” AĢIN aizsardzību un integritāti.

4.1. Izcelsmes apliecinājums:

Grozījums Pamatojums Iekļauts šāds teksts: “HCC ir organizācija, kas pārstāv nozari un ir atbildīga par Velsas sarkanās gaļas ražošanas attīstību, reklāmu un pārdošanas veicināšanu.” Velsas Asamblejas valdības uzdevumā HCC ir apņēmusies gādāt par apzīmējumu “Welsh Lamb AĢIN”. “HCC pārbaudes programma nodrošina to, ka jēra gaļa ar preču zīmi “Welsh Lamb” atbilst specifikācijām. Visām lopkautuvēm un pārstrādes uzņēmumiem, kas vēlas izmantot apzīmējumu “Welsh Lamb”, katru gadu jāpierāda HCC ieceltai kontroles iestādei, ka jēra gaļa atbilst AĢIN specifikācijām un ka rūpnīca darbojas atbilstoši paraugprakses pamatnostādnēm. Tam par apstiprinājumu tiks piešķirts sertifikāts, kas uzskatāmi jānovieto attiecīgajās telpās. HCC turklāt apņemas pēc nejaušības principa veikt pārbaudes uz vietas, lai pārbaudītu lopkautuves/pārstrādes uzņēmuma apstiprinājumu un preču zīmes “Welsh Lamb” AĢIN sertifikāta izmantošanu. HCC pārbaudes programmas kritēriji tiks pastāvīgi pilnveidoti.” Lai nodrošinātu produkta integritāti, veicot atbilstīgas pārbaudes un kontroli, HCC saglabā tiesības uzraudzīt visas rūpnīcas, kuras izmanto AĢIN. Lai uzraudzītu AĢIN izmantošanu, HCC vismaz reizi gadā pārbaudīs marķējuma sniegto informāciju. “Lai nodrošinātu produkta izsekojamību, visi ražošanas procesa etapi tiek dokumentēti.” “Prasību minimums attiecībā uz produkta izsekojamību ir šāds: aitas pārsvarā audzētas ganībās; veterinārā informācija atbilst valsts prasībām; izsekojamība atbilst atzītiem lauku saimniecību kvalitātes nodrošināšanas sistēmas vai līdzvērtīgiem standartiem; transportēšana un kautuves identifikācijas dati atbilst valsts noteikumiem.” Nodrošināt, ka izsekojamības prasības atbilst HCC pārbaudes programmas kritērijiem.

4.2. Ražošanas metode:

Grozījums Pamatojums Iekļauts šāds teksts: “lopkautuves/pārstrādes uzņēmumi, kuri ir apstiprināti saskaņā ar HCC pārbaudes programmu.” Nodrošināt produkta integritātes saglabāšanu, veicot atbilstīgas pārbaudes un uzraudzību. Iekļauts šāds teksts: “lopkautuves un pārstrādes uzņēmumi, kuri var pretendēt uz apstiprinājumu saskaņā ar HCC pārbaudes programmu, var atrasties ārpus noteiktā ģeogrāfiskā apgabala, proti, Velsas.” Sniegt skaidrāku produkta “Welsh Lamb” definīciju. Iekļauts šāds teksts: “saskaņā ar atzītām nozares specifikācijām vai saskaņā ar tiesību aktos noteiktām vai patērētāju prasībām.” Iepriekšējā kaušanas specifikācijā bija paredzēta tikai gaļas un mājlopu specifikācija, kas tika uzskatīta par nepietiekamu. Iekļauts šāds teksts: “visi izcirtņi jāidentificē ar apzīmējumu “Welsh Lamb”, izmantojot attiecīgu marķējumu (sk. 4.8. sadaļu).” Nodrošināt jēra gaļas izcirtņu marķēšanu saskaņā ar AĢIN.

4.3. Saikne:

Grozījums Pamatojums Iekļauts teksts no sadaļas “Izcelsmes apliecinājums”: “Jēra gaļas ekstensīvai ražošanai ir liela nozīme Velsas lauku ekonomikā. Ir daudzas vēsturiskas liecības par aitu audzēšanu Velsā. Piemēram, Hafod manuskriptā (Nr. 16. 12. lpp.) minēta aitas gaļas ražošana 14. gadsimtā, Guto'r Glyn 15. gadsimta literatūra vēsta, ka Velsas jēra gaļa iecienīta arī Midlendsas apgabalā, tāpat Velsas jēra gaļas labās īpašības cildinātas arī Morisaid Mon 1758. gada vēstulēs (2. sējums, 73. lpp.). 19. gadsimta otrajā pusē karaļnama šefpavārs Tschumi rakstīja, ka karaliene Viktorija uzskatīja Velsas jēra gaļu par vismaigāko gaļu un nevēlējās, lai karaliskajai ģimenei tiktu pasniegta nekāda cita jēra gaļa. Pat viduslaikos Velsas aitas tika audzētas brīva dabā, un šādi veidojās izturīgas aitu šķirnes, īpaši Velsas kalnu aitu šķirnes. Tas ir labvēlīgi ietekmējis Velsas ganāmpulka un arī jēra gaļas vispārējo raksturojumu. Šodien produktam “Welsh Lamb” ir unikāla starptautiskā reputācija. Lauku saimniecības bieži vien ir ģimenes uzņēmumi, un liela daļa zināšanu par “Welsh Lamb” ražošanu ir nodotas no paaudzes paaudzei.” Teksts, kas sākotnēji atradās sadaļā “Izcelsmes apliecinājums”, attiecas uz saikni starp produktu (“Welsh Lamb” – Velsas jēra gaļa) un ģeogrāfisko apgabalu (Velsa).

4.4. Marķējums:

Grozījums Pamatojums Iekļauts šāds teksts: “Uz liemeņiem, to daļām vai izcirtņiem jābūt ģeogrāfiskajai norādei “Welsh Lamb” kopā ar HCC reģistrētu Velsas jēra gaļas preču zīmi un AĢIN logotipu.” Nodrošināt liemeņu daļu un izcirtņu atbilstošu marķēšanu un “Welsh Lamb” AĢIN un preču zīmes integritāti. Iekļauts šāds teksts: “HCC sniegs sīki izstrādātus norādījumus par marķēšanu. Marķēšanas noteikumu ievērošana būs daļa no HCC pārbaudes saskaņā ar pārbaudes programmu.” Nodrošināt lopkautuvju un gaļas pārstrādes uzņēmumu pārstāvjiem skaidru informāciju par to, kur meklējami norādījumi par marķēšanu, un novērst AĢIN izmantošanu neatbilstošā veidā.

VIENOTS DOKUMENTS

PADOMES REGULA (EK) Nr. 510/2006

“WELSH LAMB”

EK Nr.: UK-PGI-0105-0081-17.04.2007

AĢIN ( X ) ACVN ( )

1. Nosaukums:

“Welsh Lamb”

2. Dalībvalsts vai trešā valsts:

Apvienotā Karaliste

3. Lauksaimniecības produkta vai pārtikas produkta apraksts:

3.1. Produkta veids:

1.1. grupa. Svaiga gaļa (un subprodukti)

3.2. Produkta apraksts, uz kuru attiecas nosaukums (1):

“Welsh Lamb” Velsas ir gaļa, kas iegūta no Velsā dzimušiem un audzētiem jēriem. “Welsh Lamb” ražotāji cenšas sasniegt R vai labākas uzbūves liemeņa klasifikāciju, kā arī H3 vai liesāku tauku saturu. Skatīt turpmāko tabulu.

“Welsh Lamb” vajadzīgo liemeņu EUROP klasifikācijas skala

Tauku klase 1 2 3L 3H 4L 4H 5 Uzbūve E x x x U x x x R x x x O P x apzīmē “Welsh Lamb” vajadzīgo liemeņu klasifikāciju

“Welsh Lamb” iegūst no Velsas aitu šķirnēm, galvenokārt no tādām kā Welsh Mountain, Welsh Mules, Welsh Halfbreds, Beulah, Welsh Hill Speckled Face, Lleyn Sheep, Llanwennog, un Radnor. Lai ražotu augstākā labuma jēra gaļu, t. i., tādu jēru gaļu, kas nav devuši pēcnācējus, šīs šķirnes iespējams krustot ar Texel vai Suffolk šķirnes teķiem, vai ar jebkuru citu vaislas šķirni.

Kad lauksaimnieks nolemj, ka vienu gadu nesasniegušie Velsas jēri ir gatavi kaušanai, tos nokauj. Gaļa jāiegūst no jēriem, kas dzimuši un audzēti Velsā.

Lai nodrošinātu “Welsh Lamb” AĢIN preču zīmes un integritātes aizsardzību, jērus kauj un apstrādā lopkautuvēs/pārstrādes uzņēmumos, kuri ir apstiprināti saskaņā ar Hybu Cig Cymru – Meat Promotion Wales (HCC) pārbaudes programmu. Šī programma nodrošina to, ka jēra gaļa ar preču zīmi “Welsh Lamb” atbilst specifikācijām. Visām lopkautuvēm un pārstrādes uzņēmumiem, kas vēlas izmantot apzīmējumu “Welsh Lamb”, katru gadu jāpierāda HCC ieceltai kontroles iestādei, ka jēra gaļa atbilst AĢIN specifikācijām un ka rūpnīca darbojas atbilstoši paraugprakses pamatnostādnēm. HCC turklāt apņemas pēc nejaušības principa veikt pārbaudes uz vietas, lai pārbaudītu lopkautuves/pārstrādes uzņēmuma apstiprinājumu un preču zīmes “Welsh Lamb” AĢIN sertifikāta izmantošanu.

“Welsh Lamb” ir stingras konsistences gaiša gaļa ar patīkamu krāsu. Tiek uzskatīts, ka tai ir salda un sulīga garša.

3.3. Izejvielas:

—

3.4. Dzīvnieku barība (tikai dzīvnieku izcelsmes produktiem):

Jērus audzē ekstensīvi ģeogrāfiskā apgabala ganībās saskaņā ar Velsas aitkopības tradicionālo lopkopības praksi.

Gadījumos, kad papildus ganību zālei tiek izmantota lopbarība, tā tiek iegūta no konkrētā ģeogrāfiskā apgabala, ja tas ir iespējams.

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Katrs ražotājs kontrolē savu aitu ganāmpulku. Jērus zīda aitas, un tie pārsvarā ganās ārā – fermas ganībās, kur ir bagātīga dabīgā zāle. Lopus vai nu pārdod lopkautuvēm pēc liemeņa svara, vai pārdod mājlopu tirgū. Gaļai jābūt iegūtai no jēriem, kas ir dzimuši un audzēti Velsā un ir kauti/pārstrādāti lopkautuvēs/pārstrādes uzņēmumos, kuri ir apstiprināti saskaņā ar HCC pārbaudes programmu. Jērus kauj un sadala lopkautuvēs saskaņā ar atzītām nozares specifikācijām vai saskaņā ar tiesību aktos noteiktām vai patērētāju prasībām.

Lopkautuves un pārstrādes uzņēmumi, kuri var pretendēt uz apstiprinājumu saskaņā ar HCC pārbaudes programmu, var atrasties ārpus noteiktā ģeogrāfiskā apgabala, proti, Velsas.

Lai nodrošinātu produkta izsekojamību, visi ražošanas procesa etapi tiek dokumentēti.

3.6. Īpaši noteikumi griešanai, rīvēšanai, iepakošanai u. c.:

Nav piemērojams

3.7. Īpaši noteikumi marķēšanai:

Uz liemeņiem, to daļām vai izcirtņiem jābūt ģeogrāfiskajai norādei “Welsh Lamb” kopā ar HCC reģistrētu Velsas jēra gaļas preču zīmi un AĢIN logotipu.

4. Precīza ģeogrāfiskā apgabala definīcija:

Visa Velsas teritorija.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Jēra gaļas ekstensīvai ražošanai ir liela nozīme Velsas lauku ekonomikā. Ir daudzas vēsturiskas liecības par aitu audzēšanu Velsā. Piemēram, Hafod manuskriptā (Nr. 16. 12. lpp.) minēta aitas gaļas ražošana 14. gadsimtā, Guto'r Glyn 15. gadsimta literatūra vēsta, ka Velsas jēra gaļa iecienīta arī Midlendsas apgabalā, tāpat Velsas jēra gaļas labās īpašības cildinātas arī Morisaid Mon 1758. gada vēstulēs (2. sējums, 73. lpp.). 19. gadsimta otrajā pusē karaļnama šefpavārs Tschumi rakstīja, ka karaliene Viktorija uzskatīja Velsas jēra gaļu par vismaigāko gaļu un nevēlējās, lai karaliskajai ģimenei tiktu pasniegta nekāda cita jēra gaļa.

Pat viduslaikos Velsas aitas tika audzētas brīva dabā, un šādi veidojās izturīgas aitu šķirnes, īpaši Velsas kalnu aitu šķirnes. Tas ir labvēlīgi ietekmējis Velsas ganāmpulka un arī jēra gaļas vispārējo raksturojumu.

Produkta unikālās īpašības radījusi Velsas ganāmpulkos dominējošu tradicionālu un izturīgu Velsas aitu šķirņu ietekme, kā arī tas, ka jēri barojas leknajās dabīgajās ganībās, kurās zāle zeļ, pateicoties mitrajam un maigajam Velsas klimatam un topogrāfijai.

Velsu ieskauj 1 200 kilometrus gara krasta līnija. Iekšzemē vērojamas krāšņas un daudzveidīgas ainavas, kurās kalni un pauguri mijas ar ielejām un ezeriem. Tā kā Velsā ir daudz nokrišņu, kas ir raksturīgi šai teritorijai, tā ir pilnībā piemērota, lai radītu dabīgu ganību zāli. Īpatnējo “Welsh Lamb” gaļas garšu veido zeļošais, smaragdzaļais gobelēns, kuru akru pa akram veido sulīga, zaļa zāle kopā ar viršiem un vietējiem aromātiskiem savvaļas augiem.

5.2. Produkta specifika:

Tikai Velsā dzimušu un audzētu jēru gaļu var apzīmēt kā “Welsh Lamb”, tādējādi produkta nosaukums ir tieši saistīts ar ģeogrāfisko apgabalu, kurā tas ražots.

Lai patērētajiem nodrošinātu nemainīgu kvalitāti, vienu gadu nesasniegušos un pēcnācējus nedevušos jērus nokauj tad, kad lauksaimnieks nolemj, ka dzīvnieki ir gatavi kaušanai. “Welsh Lamb” ražotāji cenšas sasniegt R vai labākas uzbūves vajadzīgo liemeņa klasifikāciju, kā arī H3 vai liesāku tauku saturu.

Gaļa ir jāiegūst no jēriem, kas kauti/pārstrādāti apstiprinātās lopkautuvēs/pārstrādes uzņēmumos. Jērus kauj un sadala lopkautuvēs saskaņā ar atzītām nozares specifikācijām vai saskaņā ar tiesību aktos noteiktām vai patērētāju prasībām.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

“Welsh Lamb” ir produkts, ko iegūst ar tradicionāliem ekstensīvas lopkopības paņēmieniem, izmantojot no paaudzes paaudzē uzkrātās zināšanas.

“Welsh Lamb” gaļai ir vairākas konkurētspējīgas ražošanas priekšrocības. Tradicionālās šķirnes tiek audzētas lieliski piemērotā vidē, un to audzēšanā tiek izmatoti izmēģināti un pārbaudīti lopkopības paņēmieni, kurus papildina mūsdienīgas audzēšanas metodes. Tas veido “Welsh Lamb” unikālās un neatkārtojamās īpašības. Velsas ganībās ir lielāks nokrišņu daudzums, tās atrodas augstāk virs jūras līmeņa, un tām ir raksturīgas mazāk auglīgas augsnes nekā Anglijā.

Gadu no gada, paaudzi no paaudzes Velsas aitkopji visā Velsas teritorijā pielieto savas izkoptās lopkopības un ganību apsaimniekošanas prasmes. Jo īpaši šī tendence vērojama ģimenes lauku saimniecībās, kurās augstākā labuma jēra gaļas ražošanā izmanto dabas sniegtos apstākļus. Jau gadsimtiem ilgi viņu aizraušanās un smagais darbs efektīvā un videi saudzīgā veidā ir izveidojis nemainīgi augstus produkta kvalitātes standartus, kā arī veidojis Velsas ainavas, kultūru un identitāti. “Welsh Lamb” tagad ir unikāla starptautiska reputācija. Lauku saimniecības bieži vien ir ģimenes uzņēmumi, un liela daļa uzkrāto zināšanu par Velsas jēra gaļas ražošanu ir nodotas no paaudzes paaudzei.

Efektīva ražošana un zāles izmantošana ir ļoti nozīmīgs faktors “Welsh Lamb” ražošanā. Zāles ganībās daudzos Velsas apgabalos aug arī virši un vietējie aromātiskie savvaļas augi, un tas viss rada “Welsh Lamb” neatkārtojamās īpašības.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts).

http://www.defra.gov.uk/foodfarm/food/industry/regional/foodname/products/documents/welsh-lamb.pdf

(1) OV L 93, 31.3.2006., 12. lpp.